D STROOSS GHEERT UNS!    E jeedi Strooss in Baasel, jeedi Gass und jeedi Matte  erinneret an Gschicht und gscheiti Lyt und Traditioon.  Mer daufe Grääbe, Stääge, Promenaade, Wääg, Rabatte.  Es git sogaar e Baasler Stroossenamme-Findigskommissioon,  und die erfindet jeedes  Joor e Dotzed neyi Nämme.  An jeede Meeter Makadam wird hit e Namme ghänggt.  Nummen an ebbis, und doo sotte mer is wirgglig schämme,  an unseri Faasnacht nämmlig, het bis hit no niemerts dänggt.  Denn, wenn das zimftig Gwitter iber Basel yynebrääglet  und s Faasnachtsfieber-Thermomeeter styggt bi Grooss und Glai,  wenn s Faarbe, Muusig, Räppli, Väärs, uff alli Gasse räägnet,  denn waiss me z Baasel wider: D STROOSS GHEERT UNS  uns ganz ellai!  E Stroossenamme, wo  die scheeni Traditioon erhaltet  zaigt is d Blaggedde fir s Joor 007 ganz famoos.  Dr Pascal Kottmann und dr Dani Müller hänn si gstaltet.  Wäär waiss, villicht gits dääwääg doch emol e Faasnachts-Strooss.  Drum, kaufet jetz die scheene Stroosse-Daafele, die schygge.  Es koschte daas Joor Dail dervoo e ganz e bitzli mee. Die kenne jeede Frangge bruuche. Danggscheen!  s Comité